D. Lipšic, podpredseda vlády a minister spravodlivosti SR: (2005-10-28):
Prvou oblasťou je rozšírenie okruhu informácií, ktoré sa zverejňujú, respektíve sprístupňujú. Navrhujem, aby sa sprístupňovali informácie o platoch a odmenách verejných funkcionárov a tých štátnych či verejných úradníkov, ktorí majú dosah na riadenie a rozhodovanie vo verejnej správe. Takisto návrh obsahuje ustanovenie, podľa ktorého by sa zverejňovali informácie a osobné údaje ľudí, ktorí sa podieľajú na rozhodovaní o použití verejných prostriedkov v rôznych hodnotiacich a iných poradných komisiách a orgánoch. A takisto by sa mali zverejňovať a sprístupňovať informácie o osobných údajoch osôb, ktoré nadobudli majetok od štátu alebo samosprávy. Ide o informácie o použití verejných prostriedkov, o použití peňazí daňových poplatníkov, a preto nie je možné súhlasiť s ich utajovaním pod rúškom ochrany osobných údajov či takzvanej finančnej identity. Rozšírenie okruhu zverejňovaných informácií obsahuje tiež návrh na zverejňovanie doručených návrhov na začatie konania pred Ústavným súdom s výnimkou konania o ústavnej sťažnosti. Druhou oblasťou zmien je úprava ustanovení o obmedzení prístupu k informáciám a úprava lehôt na poskytnutie informácií. Návrh spresňuje platné ustanovenie § 11 ods. 1 písm. d) tak, aby bolo možné obmedziť prístup k informáciám o rozhodovacej činnosti súdu a orgánu činného v trestnom konaní s výnimkou rozhodnutia vo veci samej. Zároveň by sa doplnilo do § 11 ods. 1 nové písm. g) umožňujúce obmedziť prístup k informáciám o prebiehajúcich kontrolných konaniach v dozore a dohľade vykonávanom orgánom verejnej moci. Prístup k neukončeným správnym konania by v zmysle tohto návrhu zostal v tej zákonnej úprave, aká je dnes účinná. V rámci úpravy lehôt na poskytnutie informácie navrhujem, aby boli tieto ustanovené na pracovné, a nie na kalendárne dni s tým, že zo súčasných desiatich kalendárnych dní by sa lehota zmenila na osem pracovných dní. Poslednou oblasťou zmien je zapracovanie priestupku na úseku poskytovania informácií do infozákona. Predmetné ustanovenie bolo prebraté z platného zákona o priestupkoch, ktorý v rámci novelizácie vypúšťa navrhované priestupky. S pripomienkami výborov, tak ako sú uvedené v spoločnej správe, súhlasím. Snáď najzásadnejšími zmenami v návrhu zákona sú rozšírenie sprístupňovania údajov o platoch verejných funkcionárov a niektorých štátnych úradníkov a tiež zákaz vyhlásiť rokovania samosprávnych zastupiteľstiev za neverejné, ak sa rokuje o použití verejných prostriedkov. Tieto zmeny aj napriek tomu, že sú ústavne konformné a nie sú v konflikte ani s inými zákonmi, vyvolávajú najväčšiu polemiku. Nie je to ale polemika právna, ale  skôr polemika vecná. Môj názor je taký, že ak ide o osoby platené z verejných financií a zároveň osoby, ktoré majú dosah na riadenie a rozhodovanie v štáte alebo v samospráve, nemali by byť tieto údaje tajné. Mali by byť verejnosti prístupné, ak o to verejnosť požiada. To isté sa vzťahuje na rokovanie zastupiteľstiev na úrovni obcí, miest a samosprávnych krajov. Niektoré lobistické organizácie spustili poplašnú kampaň, že zámerom novely zákona je zverejňovať platy všetkých zamestnancov obcí. Hovorím veľmi otvorene. Je to klamstvo a ten, kto si dá tú námahu, otvorí si návrh zákona, sa o tom ľahko presvedčí. Nejde o zverejňovanie platov všetkých zamestnancov štátnej správy či samosprávy. Zverejnenie sa bude týkať len vedúcich zamestnancov, teda tých, ktorí riadia či rozhodujú. Vážené pani poslankyne, vážení páni poslanci, dovoľujem si vás požiadať o podporu návrhu novely infozákona spolu s pozmeňujúcimi návrhmi zo spoločnej správy výborov. Ďakujem, pán predsedajúci.